  Майя Бывальцева «Элькуновиденилэн» кыкетӥ люкетаз 21 кырӟасьёс но коллективъёс пыриськозы. 6-тӥ коньывуонэ удмурт кырӟанъя вожвылъяськонлэн быръён люкетаз радъясьёс ваньзэсты куриськон сётэмъёсты «Аксион» культура дворецын ортчоно концертэ лэзизы. Ивортодэтъя «Удмуртия» агентстволы со сярысь вераз одӥгез радъясь Светлана Пикулева. 21 куриськон вал, ваньзэ басьтӥм. Комиссия («Мынам Удмуртие» телерадиокомпаниын ужасьёс – ред.) кылзӥськиз-эскериз, тодматскиз соосын. Соос кырӟанзылэсь ог люкетсэ быдэстӥзы, комиссилэн ёзчиосызлэн юанъёссылы валэктонъёс сётъязы. Ми учким, вообще кырӟало-а, мынэмзы потыса мыно-а? Жюри сямен ми ӧм ужалэ, милям сыӵе правомы но ӧвӧл Светлана Пикулева, «Элькуновидение» вожвылъяськонэз одӥгез радъясьСолэн кылъёсызъя, туэ трос луизы азьвыл аръёсы вожвылъяськонэ пыриськылэм кырӟасьёс. Кылем опытсэс лыдэ басьтыса, таяз арын соос вормон мылкыдын лыкто ни. Со «Элькуновиденилэсь» данзэ но возьматэ, лыдъяло радъясьёс. «Нимыз, данэз вань. Кӧня ке ёросъёсысь шуизы, «ми пока мукет конкурсъёсы пыриськом, «Элькуновидениозь» ми ӧм будэ на». Со но, мон сямен, тросэз сярысь вера. Мукет конкурсъёсын опыт люкаса, «Элькуновидение» потыны мылкыдъёссы», - вераз Светлана Пикулева. Вожвылъяськонэ пыриськисьёс ваньмыз сямен Удмуртиысь, одӥгез гинэ Татарстанысь. Эшшо одӥгез та дыре бускель элькунын дышетске вылэм. Соин ик Бигерысь трос висисьёс лыктыны дасясько. Казаньысь быдэс автобус висисьёсты вайыны «кышкатӥзы», - вераз Светлана Пикулева.  Пусъёмы, туэ нырысьсэ концертэ лыктэм учкисьёс но кельшем кырӟан понна куаразэс сётыны быгатозы. Концерт бере билетъёсынызы асьсэлы кельшем кырӟась понна куаразэс сётыны быгатозы. Котькуд билет – одӥг куара. Соослэн куараоссы, билетъёссы, ватсаськозы смс куараос борды «Приз зрительских симпатий» сётон понна Светлана Пикулева, «Элькуновидение» вожвылъяськонэз одӥгез радъясьТодэ вайытом, туэ ёросъёслэсь но каръёслэсь ыстэм дунъясьёс пумысен чурыт куронъёс пуктэмын. Со одно ик луыны кулэ яке азьвыл аръёсы «Элькуновидение» пыриськем, яке культура удысэн, крезьгурен герӟаськем адями. Вожвылъяськонлэн концерт люкетэз 20-тӥ коньывуонэ ортчоз. Артистъёслэсь сцена вылэ потон радлыксэс тодонъя пус чӧлтон 10-тӥ коньывуонэ «Мынам Удмуртие» радиолэн меӵак эфираз радъяськоз. Йылпумъян люкетэз – 4-тӥ шуркынмонэ. Соку устоез кырӟан (кырӟась), устоез крезьгурчи но устоез кылбурчи тодмо луозы.  Тодэ вайытом, «Элькуновидение-2017» конкурслэн концерт люкетаз 19 кырӟан пыриськиз, финалэ 14-ез потӥз.  Тегъёс: Лулчеберет Ижкар Удмуртия удмуртъёс кырӟан Элькуновидение  